RESOLUCIÓN do 29 de xullo de 2005 pola que se adxudican as axudas correspondentes ao Programa de Tecnoloxías da Información e das Comunicacións convocadas no anexo X, da Orde do 1 de febreiro de 2005 (Diario Oficial de Galicia do 10 de febreiro).
CONSELLERÍA DE INNOVACIÓN, INDUSTRIA E COMERCIO — III. OUTRAS DISPOSICIÓNS — 08/08/2005

Por orde da Consellería de Innovación, Industria e Comercio do 1 de febreiro de 2005 (DOG nº 28, do 10 de febreiro), convócanse as axudas para o ano 2005 correspondentes aos programas sectoriais de recursos naturais, tecnoloxías para a innovación e servizos ao cidadán do Plan Galego de Investigación, Desenvolvemento e Innovación Tecnolóxica. No anexo X da devandita orde figuran as axudas correspondentes ao Programa de Tecnoloxías da Información e das Comunicacións.
Na súa virtude, de acordo co establecido nas bases da citada orde da convocatoria, atendendo ás dispoñibilidades de crédito e ás propostas elaboradas polas comisións de selección previstas no punto sexto das bases da convocatoria, esta consellería
RESOLVE:
Primeiro.-Conceder as axudas para a realización de proxectos de investigación aplicada para realizaren por grupos de investigación consolidados e de excelencia en universidades, organismos públicos de investigación e centros públicos de investigación da Comunidade Autónoma, aos beneficiarios que se relacionan no anexo I desta resolución, nas contías que se sinalan e polo período de tempo indicado, que se computará a partir do día seguinte ao da súa publicación no DOG.
No anexo II indícanse, por orde de prioridade, as solicitudes que foron consideradas como suplentes. A súa concesión queda condicionada á ampliación, ou remanente do crédito, da aplicación orzamentaria correspondente segundo se indica no mencionado anexo.
Aqueles proxectos que figuran nos anexos I e II con autorización para contratar persoal, deberán realizar a dita contratación conforme ás normas establecidas polas bases da convocatoria.
Segundo.-Conceder as axudas para a realización de proxectos de investigación de centros tecnolóxicos da Comunidade Autónoma de Galicia aos beneficiarios que se sinalan no anexo III desta resolución.
As axudas que se relacionan nos anexos I, II e III comprenden a totalidade da subvención necesaria para a realización do proxecto, incrementado nun 10% destinado aos gastos institucionais que a súa
execución supón ao organismo ao que pertence o investigador responsable.
Terceiro.-Conceder as axudas para a realización de proxectos de investigación industrial, innovación tecnolóxica, desenvolvemento precompetitivo ou proxectos de demostración para empresas privadas ou agrupacións de empresas de catácter privado, aos beneficiarios que se relacionan no anexo IV desta resolución.
Os proxectos incluídos no anexo IV que así o indican, están cofinanciados nun 75% con fondos Feder MAC na anualidade correspondente ao ano 2005.
No anexo V indícanse, por orde de prioridade, as solicitudes que foron consideradas como suplentes. A súa concesión queda condicionada á ampliación, ou remanente do crédito, da aplicación orzamentaria correspondente segundo se indica no mencionado anexo.
Cuarto.-Conceder as axudas para dotación de laboratorios e departamentos de I+D de empresas privadas ou agrupacións de empresas de carácter privado, aos beneficiarios que se relacionan no anexo VI desta resolución.
As axudas incluídas no anexo VI están cofinanciadas nun 75% con fondos Feder-MAC.
Quinto.-A Dirección Xeral de Investigación e Desenvolvemento adoptará as medidas necesarias para a instrución dos correspondentes expedientes de gasto.
Sexto.-A inobservancia por parte dos beneficiarios de calquera das bases establecidas na orde da convocatoria suporá a perda do dereito a percibir a subvención correspondente.
Sétimo.-Contra esta resolución poderase interpoñer potestativamente recurso de reposición ante o mesmo órgano no prazo dun mes que se contará a partir do día seguinte ao da publicación desta resolución no Diario Oficial de Galicia. De non estimar a interposición deste recurso, poderase interpoñer recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación desta resolución no Diario Oficial de Galicia.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de xullo de 2005.
P.D. (Orde 21-1-2003, DOG do 27 de xaneiro)
Jesús Vázquez San Luis
Secretario xeral da Consellería de Innovación,
Industria e Comercio